**Informatīvais ziņojums**

**“Par priekšlikumiem 2016. gada pasākumu plāna Centrālās un Austrumeiropas valstu un Ķīnas sadarbības formāta ietvaros īstenošanai un finansēšanai”**

1. **Situācijas apraksts**

Ministru kabineta 2015. gada 22. decembra sēdē tika konceptuāli atbalstīti priekšlikumi Centrālās un Austrumeiropas valstu un Ķīnas sadarbības formāta (turpmāk – 16+1 formāts) pasākumu organizēšanai. Pasākumu īstenošanai nepieciešama vairāku ministriju, to pakļautības un pārraudzības iestāžu, kā arī citu iestāžu un organizāciju koordinēta iesaiste.

Šī gada centrālais pasākums 16+1 formātā ir valstu vadītāju samits, kuram paralēli notiks biznesa forums. Samita organizēšana Latvijā ir pavērusi iespēju divpusējā oficiālā vizītē uzņemt Ķīnas premjerministru, kuru pavadīs vairāki nozaru ministri. Mēnesi pirms samita tiek plānots organizēt 16+1 formāta nacionālo koordinatoru tikšanos, kuras laikā tiek finalizēts samita gala dokuments. Tāpat kā pagājušajā gadā, pēc samita ir plānots organizēt domnīcu konferenci, kurā tiks rezumēta 16+1 formāta līdzšinējā darbība un diskutēts par tā tālāko attīstību. Samitu plānots organizēt šī gada oktobrī, no kā izriet, ka nacionālo koordinatoru tikšanās varētu notikt septembrī, bet domnīcu konference novembrī. Pasākumu norises laiki ir aptuveni, jo nav saņemti pārējo 16+1 formāta dalībvalstu apstiprinājumi par to premjerministru iespējam piedalīties samitā.

Otrs nozīmīgākais pasākums ir 16+1 formāta transporta ministru sanāksme, kuras laikā plānots organizēt biznesa konferenci, kā arī atklāt 16+1 sadarbības koordinācijas sekretariātu loģistikas nozarē. Satiksmes ministrija plāno šo pasākumu rīkot šī gada maijā.

2016. gadā, atzīmējot Latvijas-Ķīnas diplomātisko attiecību nodibināšanas 25. gadadienu, tiek plānots organizēt pasākumu programmu Ķīnā, kuru laikā tiktu popularizēta Latvija kā tūrisma galamērķis, mūsu dizaina un pārtikas piedāvājums, kā arī iepazīstināšana ar Latvijas virtuvi.

Minētie pasākumi paver lieliskas iespējas Latvijai palielināt lomu šī sadarbības formāta ietvaros un popularizēt valsts tēlu starptautiskajā vidē, veicināt ekonomiskos sakarus un paplašināt sadarbību ar Ķīnu transporta un loģistikas, tūrisma, kultūras, izglītības un zinātnes jomās un paplašināt starpvalstu līgumtiesisko bāzi.

1. **Nepieciešamā rīcība**

Paredzēto pasākumu īstenošanai nepieciešami papildus finanšu un cilvēku resursi. Augstākminēto pasākumu saturiska un praktiska sagatavošana ir resursietilpīgs ikdienas darbs, kas jāuzsāk nekavējoties. Iepriekš līdzvērtīgus augsta līmeņa pasākumus sagatavoja atsevišķas institūcijas: Latvijas prezidentūras Eiropas Savienības Padomē sekretariāts sagatavoja Eiropas Savienības Austrumu partnerības samitu 2015. gadā, un speciāli izveidots sekretariāts sagatavoja NATO Rīgas samitu 2006. gadā. 16+1 formāta pasākumus koordinēs šim mērķim ar Ministru prezidenta lēmumu izveidota starpinstitūciju darba grupa.

16+1 pasākumu sagatavošanai optimāls risinājums būtu papildus terminētas padomnieka līmeņa ārštata vietas izveide Ārlietu ministrijā samita sagatavošanas un saistīto jautājumu koordinēšanai.

Samita un saistīto pasākumu organizēšana ir nozīmīgs instruments valsts ekonomisko interešu virzīšanai arī transporta un loģistikas jomā. Papildus Latvijas kā transporta un loģistikas mezgla popularizēšanai 16+1 formāta ietvaros nozīmīgi ir ilgtermiņā institucionāli nostiprināt sasaisti ar “atslēgas valstīm” tranzīta kravu piesaistei. Tāpēc tiek plānots izveidot transporta atašeju tīklu Ķīnā, Kazahstānā un Baltkrievijā, kā arī izveidot 16+1 formāta transporta un loģistikas sekretariātu.

Ņemot vērā to, ka pasākumu koordinēšanu uzņemsies Ārlietu ministrija, Satiksmes ministrija un Ekonomikas ministrija nepieciešams noteikt atbildības sadalījumu par pasākumu organizēšanu un attiecīgi finansējuma piešķiršanu:

* 16+1 formāta samits, nacionālo koordinatoru sanāksme un domnīcu konference (sadarbībā ar Latvijas Ārpolitikas institūtu) – Ārlietu ministrija;
* Transporta ministru sanāksme, 16+1 formāta Loģistikas sekretariāta izveide un transporta atašeju tīkla izveide – Satiksmes ministrija;
* Biznesa forums – Ekonomikas ministrija;
* Latvijas-Ķīnas diplomātisko attiecību nodibināšanas 25. gadadienas pasākumi – Ārlietu ministrija un Ekonomikas ministrija.

1. **Nepieciešamais finansējums**

Saskaņā ar Ministru kabineta 2015. gada 22. decembra sēdes protokollēmuma 4.punktu, Ārlietu ministrija ir izvērtējusi iespējas izdevumus par minētajiem pasākumiem segt no citiem finanšu avotiem un secinājusi, ka, ņemot vērā ministrijas 2016. gada “bāzes izdevumu” samazinājumu par 3%, nav iespējams papildu izdevumus segt no likumā “Par valsts budžetu 2016. gadam” paredzētā finansējuma. Tādēļ Ārlietu ministrijas skatījumā 2016. gada Centrālās un Austrumeiropas valstu un Ķīnas sadarbības formāta pasākumu finansēšanu 1 425 072 EUR apmērā būtu iespējams veikt no valsts budžeta programmas “Līdzekļi neparedzētiem gadījumiem”.

* 1. 16+1 formāta valstu vadītāju samits (2016. gada oktobra beigas)

Pasākuma organizēšanai nepieciešams paredzēt finansējumu telpu īrei, ēdināšanai, transportam, drošības pasākumiem, tulkošanai, konferenču tehnikai, logo un mājaslapas izstrādei un citiem izdevumiem. Papildus, uzņemošā valsts sedz oficiālo delegāciju viesnīcu izdevumus valdības vadītājam un diviem delegācijas locekļiem. Oficiālajās delegācijā parasti ir ap 15 dalībnieku, Ķīnas gadījumā ap 30 – kopā ap 200 oficiālo delegāciju pārstāvju.

Kopējās izmaksas – 255 140 EUR.

* 1. Biznesa forums (vienlaikus ar samitu)

Oficiālās delegācijas parasti pavada uzņēmēju delegācijas no 10 līdz 30 uzņēmējiem katrā. Ķīnas gadījumā arī uzņēmēju delegācijas ir ievērojami lielākas – ap 300 cilvēku. Kopā plānots, ka samita pasākumos piedalīsies ap 500 uzņēmēju.

Kopējās izmaksas – 292 519 EUR.

* 1. Ķīnas premjera divpusējā vizīte (dienu pirms samita)

Vizītes ietvaros plānotas tikšanās ar Valsts prezidentu, Saeimas priekšsēdētāju, ministru prezidentu, ministriem. Izdevumi nav iekļaujami Samita pasākuma tāmē, jo konkrētais pasākums ir apmaksājams no Valsts kancelejas resursiem kā divpusēja vizīte.

* 1. Nacionālo koordinatoru tikšanās Rīgā vienu mēnesi pirms samita

Kopējās nacionālo koordinatoru un pavadošo personu (ap 40 cilvēku) pasākuma izmaksas viesnīcas, transporta, ēdināšanas un tulkošanas nodrošināšanai – 15 200 EUR.

* 1. Domnīcu konference

Domnīcu konferencē piedalās pārstāvji no 17 valstīm, kas pārstāv 16+1 formāta valstu domnīcu sadarbības tīklu (Latviju pārstāv Latvijas ārpolitikas institūts), kā arī uzaicinātie viesi – kopā 80 cilvēku.

Kopējās konferences izmaksas ceļa izdevumu, viesnīcas, telpu īres, transporta, ēdināšanas un tulkošanas nodrošināšanai - 16 420 EUR.

* 1. Terminētās padomnieka štata vietas izveidošana Ārlietu ministrijā

Kopējās izmaksas, ieskaitot atlīdzību un komandējumu izdevumus – 41 733 EUR

* 1. Latvijas-Ķīnas diplomātisko attiecību nodibināšanas 25. gadadienas pasākumi

Atzīmējot Latvijas-Ķīnas diplomātisko attiecību nodibināšanas 25. gadadienu, plānots organizēt pasākumu programmu Ķīnā (fotoizstāde, dizaina preču izstāde un citas aktivitātes). Ķīnas puse līdzīgus pasākumus plāno organizēt Latvijā.

Fotoizstādes rīkošana (Ārlietu ministrijas atbildība) – 22 100 EUR.

Latvijas dienas “Taste Latvia” Ķīnā (Ekonomikas ministrijas atbildība) – 149 500 EUR.

Kopējās Latvijas rīkoto pasākumu izmaksas – 171 600 EUR.

* 1. Transporta ministru sanāksme

Sanāksmes ietvaros 2016. gada maijā plānota arī 16+1 formāta Loģistikas koordinācijas sekretariāta inaugurācija. Transporta ministru sanāksmi plānots rīkot paralēli ar biznesa konferenci. Ministru sanāksmes oficiālo delegāciju formāts ir “delegācijas vadītājs + 2”. Ķīnas puses oficiālā delegācija plānota līdz 15 pārstāvjiem. Konferencē bez oficiālajām delegācijām plānota aptuveni 270 biznesa pārstāvju dalība. Kopējais pasākumā plānotais dalībnieku skaits – aptuveni 350 cilvēku.

Kopējās pasākuma izmaksas viesnīcas, telpu īres, transporta, ēdināšanas un tulkošanas nodrošināšanai – 124 472  EUR.

* 1. Loģistikas koordinācijas sekretariāta izveide

Loģistikas koordinācijas sekretariāts Satiksmes ministrijā gatavos un apkopos informāciju par sadarbību 16+1 formāta ietvaros, sekos līdzi un piedalīsies 16+1 formātā pasākumos, kuros pārstāvēs koordinējošo valsti, un attiecīgi piedalīsies gan organizēšanā, dienas kārtības veidošanā un komunikācijā ar organizējošo pusi. Šo funkciju veikšanai būs nepieciešami vismaz divi pilna laika darbinieki (kas piedalīsies arī komandējumos, transporta jomas pasākumos ne tikai Latvijā, bet arī Ķīnā un pārējās 15 valstīs);

Sekretariātam jāizveido arī speciāla interneta mājaslapa, kurā būs informācija par formāta izveides dokumentiem, kopīgi rīkotiem pasākumiem un to ietvaros sniegtiem ziņojumiem, prezentācijām, pārskatiem, preses relīzēm, 16+1 formāta valstu failiem ar informāciju par katras valsts piedāvātām iespējām sadarbībai ar Ķīnu transporta jomā, interesēm, aktualitātēm, piedāvājumiem, un pasākumiem. Mājaslapas uzturēšanai un aktualizēšanai būs nepieciešams arī vismaz viens pastāvīgi nodarbināts cilvēks.

Koordinējošā sekretariāta pienākumu veikšanai (atalgojums 3 cilvēkiem, darba vietu iekārtošana, aprīkojums, biroja izdevumi, komandējumi un speciālas interneta mājaslapas izveide) kopā nepieciešami ap 110 986 EUR.

* 1. Transporta atašeju tīkla izveidošana

Lai Latvija sekmīgi varētu izmantot iespējas, ko dos koordinējošās valsts statuss un iegūtā atpazīstamība un popularitāte, nepieciešams stiprināt diplomātisko kapacitāti valstīs, kas aktīvi strādā Jaunā Zīda ceļa kontekstā: Ķīnā, Kazahstānā un Baltkrievijā. Maksimāla rezultāta sasniegšanai nepieciešams izveidot specializēto transporta atašeju vietas minētajās valstīs.

Trīs atašeju vietu izveidošanai nepieciešams papildu finansējums ap 397 002 EUR.

Ņemot vērā to, ka gan 16+1 formāta Loģistikas sekretariāts, gan transporta atašeju tīkls turpinās darboties arī turpmāk, būtu nepieciešams palielināt Satiksmes ministrijas bāzes izdevumus 2017. gadam un turpmākajiem gadiem par attiecīgi 98 986  EURun 397 002 EUR katru gadu, lai nodrošinātu šo amata vietu uzturēšanas izdevumus.

Ārlietu ministrs Edgars Rinkēvičs

Vizē: Valsts sekretāra p.i. Inga Skujiņa

11.01.2016. 12:15

1252

Egils Dzelme

Tālr.: 67016278

E-pasts: [egils.dzelme@mfa.gov.lv](mailto:egils.dzelme@mfa.gov.lv)